Hittegolf dié naweek op padFoto: www.iop.org Die Suid-Afrikaanse weerdiens (SAWD) het ŉ waarskuwing uitgereik vir ŉ hittegolf wat dié naweek verskeie provinsies in Suid-Afrika gaan tref. Wayne Venter, weervoorspeller by die SAWD, het aan Maroela Media gesê die weerdiens wag nog vir Bloemfontein se data, maar dat die hittegolf in Gauteng, Noordwes en waarskynlik ook die Vrystaat verwag kan word. Volgens Venter sal die hittegolf van Saterdag tot Maandag duur en met temperature in die hoë dertigs gepaard gaan. “Johannesburg kan temperature van 34 tot 35 verwag. Pretoria kan enigiets van 36 tot 38 verwag.” Venter verduidelik dat elke weerstasie ŉ hittedrempel het. “Vir ŉ weerstoestand om as ŉ hittegolf geklassifiseer te word, moet daar vir drie agtereenvolgende dae daardie hoë temperature verwag word.” Volgens Venter word hittegolwe deur hoëdrukstelsels veroorsaak. “Dit is basies dalende lug. Dit is ŉ lugkolom wat vorm bo ŉ sekere gebied en daardie lug daal dan neer en word warmer soos dit daal. Temperatuur styg met een graad vir elke kilometer wat dit daal.” Volgens hom sal daar vir die volgende week na week en ŉ half nie enige beduidende reënval in Suid-Afrika voorkom nie. “Die tropiese storm Ava in Madagaskar neem tans baie van die energie in Suidelike-Afrika op.” Maroela Media het vroeër berig ŉ waarskuwing is uitgereik vir moontlike kitsvloede dié naweek in Antananarivo, die hoofstad van Madagaskar, asook modderstortings wat op plekke kan voorkom. Die SAWD het Donderdagoggend gesê Ava is intussen opgegradeer na ŉ ernstige tropiese storm wat met winde van gemiddeld 92 km/h gepaard sal gaan. Kaapstad kan wel volgens Venter Sondag ŉ klein hoeveelheid reën kry. “Dit is nog bietjie vroeg om nou al te sê, maar dit lyk of die hittegolf van Dinsdag se kant af meer na die Kaap-provinsies gaan oorskuif, met baie warm toestande wat dan in die Kaap verwag word.”